የህዳሴ ጉዞውን ለማጠናከር ፈጣን፣ፍትሃዊና ዘላቂ ኢኮኖሚ ተገንብቷል-ጠቅላይ ሚኒስትሩ
25ኛው የግንቦት 20 በዓል ዛሬ በአዲስ አበባ ስታዲየም ሲከበር ጠቅላይ ሚኒስትሩ እንዳሉት የህዳሴውን ጉዞ በማይቀለበስ ደረጃ አጠናክሮ ለማስቀጠልና የህዝቡን ተጠቃሚነት ለማረጋገጥ የሚያስችሉ በርካታ ልማቶች ተከናውነዋል፡፡ ይህም በአንድ አካባቢ ብቻ ሳይወሰን በሁሉም የአገሪቱ አካባቢዎች ዕውን መሆኑን ነው የገለፁት፡፡ዘላቂ ልማትን ለማረጋገጥና ድህነትን ለማስወገድ በተደረገው ከፍተኛ ርብርብ ለ12 ዓመታት ባለሁለት አኃዝ የኢኮኖሚ ዕድገት ለማስመዝገብ መቻሉን ጠቅላይ ሚኒስትሩ ገልፀዋል፡፡ ይህም በተለያዩ ዓለም ዓቀፍ ተቋማት ሳይቀር ዕውቅና የተሰጠው ጉዳይ እንደሆነ ነው ያስረዱት፡፡የዜጎች ሠብዓዊና ዴሞክራሲያዊ መብቶችን በማረጋገጥ ህዝቡ በልማቱ በንቃት እንዲሳተፍና የልማቱ ፍትሃዊ ተጠቃሚ እንዲሆን ዘርፈ ብዙ ተግባራት መከናወናቸውን አቶ ኃይለማርያም ተናግረዋል፡፡ ወጣቶችና ሴቶች በጥቃቅንና አነስተኛ ኢንተርፕራይዝ በመደራጀት ከሥራ አጥነት በመላቀቅ ሀብት ማፍራት መቻላቸውን አስረድተዋል፡፡በገጠርም አርሶና አርብቶ አደሩን ተጠቃሚ ያደረጉ ፖሊሲዎችና ስትራቴጂዎች ተነድፈው ተግባራዊ በመደረጋቸው አርሶና አርብቶ አደሩ ጥሪት ከመቋጠርና ሀብት ከማፍራት አልፎ ሚሊየነር ለመሆን መብቃቱን ጠቅላይ ሚኒስትሩ ገልፀዋል፡፡ ታላቁ የህዳሴ ግድብን ጨምሮ የተለያዩ መሰረተ ልማቶች በስፋት መከናወናቸውንና እየተከናወኑ መሆኑን አስገንዝበዋል፡፡ለልማቱ ወሳኝ የሆነውን የሰው ኃይል በማፍራት ረገድ የመምህራን ሚና ከፍተኛ መሆኑን ጠቅላይ ሚኒስትሩ አስረድተዋል፡፡ የመምህራንን ጥቅማ ጥቅም ለማስጠበቅ የመኖሪያ ቤት፣የትራንፖርት አገልግሎትና የደመወዝ ማሻሻያ ለማድረግ በመንግስት የተጀመሩት ጥረቶች በቀጣይም ተጠናክረው እንደሚቀጥሉ ተናግረዋል፡፡ የጤና አገልግሎት ተደራሽነትን ለማረጋገጥ በመላ አገሪቱ 37ሺ ያህል የጤና ኤክስቴንሽን ባለሙያዎች መሰማራታቸውን ገልፀዋል፡፡ጠቅላይ ሚኒስትሩ እንዳሉት ከ1983 ዓ.ም በፊት በነበረው ሥርዓት ዜጎች መብታቸው አልተረጋገጠም፤ሀብት ማፍራት አይቻልም፡፡ የአገሪቱ ከፍተኛ ሀብት ለጦር መሳሪያ እንዲውል ተደርጓል፡፡ የልማት ኃይል የሆነው ወጣት ለጦርነት ተማግዷል፡፡ ማህበራዊ አገልግሎቶች እንደብርቅ የሚታዩበት ዘመን ነበር፡፡ የአገሪቷ ታሪክ ከድህነትና ከረሀብ ጋር ተደጋግሞ የሚነሳበት ጊዜ ከመሆን ያለፈ አልነበረም፡፡የግንቦት 20 ድልን ተከትሎ ታዲያ የስቃይና የሰቆቃ ጉዞ ማብቃቱን ነው ጠቅላይ ሚኒስትሩ የገለፁት፡፡ ህዝቡ መብቱ ተከብሮለት የልማቱ ንቁ ተሳታፊና ፍትሃዊ ተጠቃሚ መሆኑን አመልክተዋል፡፡ የተጀመረው የህዳሴ ጉዞ ግቡን እንዲመታ ሁሉም ህብረተሰብ በንቃት እንዲሳተፍ ጥሪ አቅርበዋል፡፡የአዲስ አበባ ከንቲባ ድሪባ ኩማ በበኩላቸው በከተማዋ ድህነትና ሥራ አጥነትን ለመቀነስ የሚያስችሉ በርካታ ተግባራት መከናወናቸውን ተናግረዋል፡፡ የጭቆናው ሥርዓት በግንቦት 20 ድል መገርሰሱን ተከትሎ በከተማዋ የሚለካ ውጤት መመዝገቡን ገልፀዋል፡፡ በተለይም የመኖሪያ ቤት እጥረትን ለመቅረፍ ባለፉት 10 ዓመታት 136ሺ ቤቶች ተገንብተው ለነዋሪዎች ተላልፈዋል ብለዋል፡፡በአሁኑ ወቅትም 168ሺ ያህል ቤቶችም እየተገነቡ መሆኑን ነው የጠቆሙት፡፡ የከተማዋን የድህነት ምጣኔ ወደ 22 በመቶ ለመቀነስ መቻሉን ገልፀዋል፡፡25ኛው የግንቦት 20 የብር ኢዮቤልዮ በዓል‹‹ በብዝኃነት ላይ የተመሰረተ ዲሞክራሲያዊ አንድነት ለህዳሴያችን›› በሚል መሪ ቃል ተከብሯል፡፡